આ વાત આમ તો સાવ સામાન્ય એવી હતી. પણ ગામ લોકોના વ્યવહાર સાથે અહીંના સરકારી ખાતાના લોકોનો કામ પ્રત્યેનો સ્વભાવ પણ આવો રૂક્ષ હશે એનું મને લાગી આવ્યું. માટે બીજા દિવસે શાળા પતાવી સીધો હું મોટી પોસ્ટઓફીસ જઈ પંહોચ્યો. થોડોક સમય રાહ જોયા બાદ હેડ પોસ્ટમાસ્ટરની મુલાકાતનો સમય મળ્યો. અને મેં એને ગઈકાલની ઘટના માંડીને કહી સંભળાવી. પણ અહીં પણ કરમની કઠણાઈ એ પડી કે હેડ પોસ્ટમાસ્ટર અન્ય રાજ્યથી આવેલ. પણ જેમ લાગણીઓને ભાષાના સીમાડા નથી નડતા એમ તે મારી વાત થકી વાતનો થોડો ઘણો અંશ સમજ્યો. અને મને થોડક દિવસ રાહ જોવાની ધરપત આપી.